arnastofnun/IGC-2024 huggingface dataset:
Gagnslausir spunakarlar

Seint verð ég hrifinn af blaðurfulltrúum, almannatenglum og spunakörlum í umræðunni. Mér þykir samt nóg um máttleysi forsætisráðherra á því sviði. Hún hefur nánast engin almannatengsli. Spunakarlar hennar eru óhæfir til allra verka, spilla frekar fyrir. Því hefur stjórnin koltapað umræðunni í samfélaginu. Henni er kennt um allt, jafnvel um sjálft hrunið. Henni er kennt um, að ekki er til fé í afskriftir lána heimilanna. Henni er kennt um, að bankar lána ekki fyrirtækjum. Ekkert vandamál í samfélaginu er þannig vaxið, að stjórninni sé ekki kennt um það. Spunarkarlarnir eru gagnslausir.
Skuldirnar eru miðlungs

Skuldir ríkisins eru ekki sambærilegar við Grikkland og Ítalíu. Þær eru bara 60% af landsframleiðslu, ekki 100%. IceSave er ekki enn orðin ríkisskuld og verður lítil, þegar hún kemur inn í reikningana. Einnig er rýrnun skatttekna lítill þáttur í skuldunum. Þær stafa nánast bara af tvennu. Í fyrsta lagi gjaldþroti Seðlabankans, sem kastaði 350 milljörðum út um gluggann síðustu mánuði fyrir hrun. Í öðru lagi gjaldþroti viðskiptabankanna, sem kostaði ríkið annað eins, 300 milljarða. Það er rugl að líkja smælkinu í IceSave og rýrnun skatttekna við risavaxið gjaldþrot Seðlabankans og viðskiptabankanna.
Alþingi götunnar taki við

Alþingi götunnar verður að taka að sér stjórnlagaþingið, sem Alþingi er að eyðileggja. Safna þarf fé til að hafa almenna atkvæðagreiðslu um fulltrúa á þinginu. Það er erfiðasti þröskuldur málsins. En ekki má fara einfaldar í málið, annars fæst ekki traust. Vegna kostnaðar þurfa fulltrúarnir að vinna kauplaust, en haga má þinghaldi með tilliti til þess. Engir framboðslistar verði leyfðir. Allir verði kosnir beint í persónukjöri í einu kjördæmi fyrir allt landið. Við sjáum núna, að alvöru stjórnlagaþing fæst aðeins með því að Alþingi götunnar taki þannig fram fyrir hendurnar á fjórflokknum á Alþingi.
Hagsmunir eiga Bandaríkin

Munurinn á Barack Obama og George Bush er, að sá síðarnefndi var málhaltur, en sá fyrri er með munnræpu. Stefna þeirra er nákvæmlega hin sama. Stefna samtaka, sem fjármögnuðu kosningabaráttu þeirra. Þess vegna fá olíufyrirtæki eins og BP að leita að olíu á hafsbotni án nauðsynlegra varúðarráðstafana. Samanber slysið í Mexikóflóa. Þess vegna fá lyfjarisar að hræða heiminn til að nota flensulyf. Samanber svínaflensuna. Þess vegna fá villidýrin í Ísrael að haga sér eins og þeim þóknast. Samanber árásina á skip með hjálpargögn. Hagsmunir eiga Bandaríkin og kaupa alla pólitíkusa. Þar er algert auðræði.
Davíð á Örlygsstöðum

Uggvænlegt var þeim feðgum Sighvati og Sturlu að horfa frá Örlygsstöðum til vesturs yfir Héraðsvötn þann 21. ágúst 1238. Þar kom óvígur 1500 manna her Gissurar og Kolbeins unga yfir vötnin. Eins og hrunið. Sullsamt og tímafrekt var að koma her yfir vaðið, tók margar klukkustundir. Meðan biðu Sturlungar sem frosnir í gerðinu á Örlygsstöðum. Eins og Davíð. Gerðu hvorki að flýja né að skipa liði sínu. Þegar bardaginn hófst, höfðu Sturlungar gleymt að taka skildina af klökkum, svo að þeir nýttust ekki. Frægasta dæmið um heimsku og ráðleysi Sturlu. Hafði bara valdagræðgina. Líktist mest Davíð í hruninu.
Eðlilegir og óeðlilegir styrkir

Hannes Hólmsteinn Gissurarson færði okkur orðskvið hrunsins um að græða á daginn og grilla á kvöldin. Nú hefur hann fært okkur nýjan. Atvinnurekendur eiga að styrkja Flokkinn, sem styður þá, en ekki aðra flokka, sem styðja fólkið. Þannig er verkaskiptingin. Flokkurinn styður atvinnurekendur gegn fólkinu, aðrir flokkar styðja fólkið gegn atvinnurekendum. Atvinnurekendur mega múta pólitíkusum, en bara réttum pólitíkusum. Þeim sem treysta má til að gæta hagsmuna atvinnurekenda. Slíkir eru í Flokknum. Styrkir til hans og pólitíkusa hans eru eðlilegir að mati Hannesar, aðrir styrkir óeðlilegir.
Fjórflokkurinn sveik þjóðina

Fjórflokkurinn á Alþingi sveik þjóðina um stjórnlagaþing. Fyrst með að vilja hafa það ráðgefandi að kröfu Sjálfstæðisflokksins. Síðan með að gera ráð fyrir vasaútgáfu af Alþingi með listum í stað persónukosninga. Loks með að salta málið í biðleikjum. Þjóðin þarf að taka til sinna ráða, þrýsta á uppgjöf svikula fjórflokksins og nýjar kosningar. Þingmenn njóta einskis trausts, allir sem einn. Ekki bara þeir græðgisvæddu. Smám saman er allt að falla í fyrri farveg hjá fjórflokknum, gamla hefðin og gamla spillingin nær að dafna að nýju. Þingmenn hugsa um eigin hag og sýna þjóðinni fingurinn.
Ólafur er umbi hrunsins

Gegnum Gunnar Stein Pálsson almannatengil er Ólafur Arnarson bloggari á launum hjá stórfyrirtækjum úr hruninu. Ólafi er auðvitað velkomið að birta skoðanir á málum hrunsins. En hann má ekki sigla undir fölsku flaggi sem álitsgjafi í bloggi og fjölmiðlum. Hann þarf að gangast við, hver hann er og hvaða hagsmuna hann er að gæta. Síðustu vikur er greinilegt, að Ólafur er í vörn fyrir ýmsa helztu dólga hrunsins. Hann dettur því úr hópi álitsgjafa og fer beint í ruslakistu almannatengla. Í nútíma þarf allt að vera gegnsætt og uppi á borði. Varið ykkur því á Ólafi Arnarsyni, hann er umbi hrunsins.
Davíð forðað undan Sérstökum

Þingmannanefndin um sannleiksskýrsluna hefur unnið ógnarhægt undir forsæti Atla Gíslasonar. Hittist aðeins tvisvar í viku. Vegir hennar eru einnig órannsakanlegir. Hefur vísað máli Davíðs Oddssonar, annarra seðlabankastjóra og Jónasar. Fr. Jónssonar til ríkissaksóknara. Ekki til sérstaks saksóknara, sem á þó að fjalla um öll mál, sem varða hrunið. Mál Davíðs og félaga snýst um meinta vanrækslu í hruninu og á því að fara til Sérstaks. Gamla embættið er hins vegar óhæft til allra verka, sem varða fjárglæfra. Fyrri dæmi sanna það. Gott væri, að fjölmiðlar spyrðu nefndina um ástæðu hins undarlega vals.
Landráð skulu heita svo

Eftir lestur Sannleiksskýrslunnar er ljóst, að landráð voru framin. Meðvituð landráð voru framin af gullætum og bankastjórum. Landráð af gáleysi voru framin af pólitíkusum og pólitískum embættismönnum. Allt þetta lið er tengt saman í Sjálfstæðisflokknum auk nokkurra Framsóknarmanna. Þetta er ekki lagatæknilegt spursmál. Lögin verða teygð og toguð í dómsölum næstu ár að hætti Njáls sögu. Þetta er ekki spursmál um sakleysi unz sekt sé sönnuð. Við erum öll vitni að glæpnum. Þurfum ekki siðferðilegar leiðbeiningar lagatækna á borð við Sigurð G. Guðjónsson. Landráð eru það samt og skulu heita svo.
Ég er vitni að glæpnum

Í fimmtíu ár hef ég fylgst með dómstólum landsins og treysti þeim ekki. Mundi aldrei leita réttlætis fyrir dómstólum. Þeir lifa furðulegu lífi utan við íslenzkan veruleika. Réttlæti er þeim framandi, en þeir hafa nasasjón af lagatækni. Að því leyti er ástand dómsvaldsins hið sama núna og það var á þeim tíma, sem Njáls saga lýsir. Réttlætið fellur á tæknivillum. Mig gildir einu, hvort dómstólar fanga gullætur og bankastjóra, embættismenn og pólitíkusa. Ég þarf ekki úrskurð dómstóla um sekt eða sakleysi þeirra. Eins og aðrir Íslendingar er ég vitni að glæpnum. Veit, hverjir eru sekir.
Burt með ríkisstjórnina

Ríkisstjórnin hefur svikið þjóðina kruss og þvers. Hefur svæft mál í nefndum og látið önnur niður falla. Fallið frá sjálfstæðu stjórnlagaþingi og sett nýja stjórnarskrá í salt. Svikizt um að færa kvótann í hendur þjóðarinnar og að vernda þjóðareign á orku. Svikizt um að siðvæða banka og skilanefndir, þar sem bankaleynd, skattsvik og sjúkleg gróðafíkn eru enn á fullu. Svikizt um að leggja niður mannvonzku dómsmálaráðuneytisins og Útlendingastofnunar. Ekki er þá upp talið syndaregistrið. Við getum alveg eins haft Flokkinn og Framsókn í stjórn. Burt með ríkisstjórn, er vill hafa allt eins og áður var.
Verkin tala, ekki orðin

Hlustið ekki á stjórnmálamenn, heldur fylgizt með gerðum þeirra. Orð kosta ekkert, enda eru þau í pólitík aldrei neitt annað en spuni. Hlustið því ekki á reiðiorð Össurar Skarphéðinssonar utanríkis í garð hryðjuverkaríkisins Ísrael. Takið frekar eftir, hvað hann gerir. Slítur hann stjórnmálasambandi við Ísrael? Beitir hann fulltrúm Íslands í fjölþjóðlegum stofnunum? Hví var Ísrael fyrir viku hleypt inn í Efnahags- og framfarastofnunina? Ódýrt var fyrir Össur að hafa hátt, en hefur hann lyft litla fingri gegn Ísrael? Þið getið svarað ykkur sjálf, að svo er auðvitað ekki. Tal hans er bara spuni.
Getur Samfylkingin lært?

Viðbrögð Jóhönnu Sigurðardóttur við óförum flokkanna í kosningunum voru þau einu í tengslum við veruleikann. Úti að aka voru Steingrímur J. Sigfússon, Bjarni Benediktsson og Sigmundur Davíð Gunnlaugsson. Mér sýnist af bloggi og fésbók, að kjósendur Samfylkingarinnar læri meira af úrslitunum en kjósendur annarra flokka. Kannski leiðir það til samstarfs um meirihluta í Reykjavík. Samfylkingin getur náð aftur sambandi við þjóðina. Þá þarf hún að losa sig úr Evrópuferðinni, stuðla að sönnu stjórnlagaþingi, vernda auðlindirnar og afneita Blair-isma græðginnar. Hinir flokkarnir neita að viðurkenna ósigur.
Bezti leyndó flokkurinn

Ef Gnarristar standa sig vel í borgarstjórn, mega gömlu flokkarnir biðja fyrir sér í næstu alþingiskosningum. Ef þeir falla hins vegar í sama farveg og gömlu flokkarnir, mega þeir sjálfir biðja fyrir sér. Ekki fór Gnarr vel af stað, þegar hann reyndi að búa til leyndó um stjórnarmyndunarfundi með Samfylkingunni. Nýi tíminn krefst, að starfað sé fyrir opnum tjöldum, en ekki í reykfylltum bakherbergjum. Nýi tíminn krefst, að skjöl sé opin fólki, en ekki einkamál hagsmunaaðila. Ætli Gnarristar að rækta leyndó í borginni, voru þeir ótrúlega fljótir að læra versta ósiðinn af gömlu flokkunum.
Ísraelsk andstyggð

Ísraelskir sérsveitarmenn réðust í morgun á fjölþjóðaskip með hjálpargögn á leið til Gaza. Drápu fimmtán manns um borð. Gríska stjórnin, sú sænska, franska og spænska hafa mótmælt hryðjuverkinu. Ísraelar færa sig hratt upp á skaftið í skjóli stóra hryðjuverkaríkisins, Bandaríkjanna. Ísrael líkist æ meira Þýzkalandi Hitlers. Herinn fer með Palestínumenn eins og SS-sveitir Hitlers fóru með gyðinga í Varsjá. Ísrael er andsyggð góðra manna um allan heim. Samt fékk ríkið um daginn aðgang að Efnahags- og þróunarstofnuninni, líklega með stuðningi hinnar ömurlegu ríkisstjórnar Íslands. Hvílík andstyggð.
Var aldrei afeitruð

Fáir búast við góðu af Samfylkingunni. Ekki stendur hún vörð um auðlindir okkar. Bara vörð um bófana í Magma. Ekki sættist hún við fólk um skynsamlega lendingu á skuldavanda heimilanna. Ekki losar hún sig við pólitíkusa, sem þágu mútur af gullætum hrunsins. Nema einn. Ekki getur hún útvegað sér einn nothæfan ráðherra í ríkisstjórn. Ekki hættir hún að ljúga að fólki, svo sem bæjarstjóri Gaflara um afkomuna. Ekki leggur hún af Blair-isma græðginnar. Hún eitraðist af dólgafrjálshyggju í ríkisstjórn Ingibjargar Sólrúnar með Sjálfstæðisflokknum. Samfylkingin hefur síðan engan veginn verið afeitruð.
Okkar eigið stjórnlagaþing

Pólitíkusarnir eru að svíkja búsáhaldabyltinguna um stjórnlagaþing. Tefja málið eftir megni. Reyna að búa til eftirmynd af Alþíngi og þingmönnum. Það nægir ekki. Við þolum enga listakosningu til stjórnlagaþings. Þolum þar enga varaþingmenn fjórflokksins. Þolum ekki heldur, að það verði bara ráðgefandi. Fólkið á götunni þarf að búa til eigið stjórnlagaþing. Boði til almennra kosninga til þess án aðkomu kerfisins. Stjórnlagaþing götunnar komi saman og afgreiði nýja stjórnarskrá, er verði svo knúin fram við andlát fjórflokksins í næstu þingkosningum. Málið er að taka frumkvæðið úr höndum pólitíkusanna.
Fjöldi óhæfra ráðherra

Jóhanna og Steingrímur þurfa að skilja, að helmingur ráðherranna er óhæfur. Jón Bjarnason er óhæfur, jórtrar framan í fólk. Árni Páll Árnason og Katrín Júlíusdóttir, eru óhæf og vita það, bæði með brostin augu. Gylfi Magnússon dósent og Ragna Árnadóttir fasisti eru óhæf, hafa stórskaðað ríkisstjórnina. Kristján Möller og Jón Bjarnason eru óhæfir potarar, eiga að fara lóðbeint í Framsókn. Katrín Jakobsdóttir er týnd og ekki þarf að auglýsa eftir Össuri Skarphéðinssyni, enginn saknar hans. Jóhanna er sjálf stórsködduð af slæmri ráðgjöf blaðurfulltrúa sinna. Skiptið út ruslinu strax. Eða hættið öll.
Stjórnin skoði naflann sinn

Eftir kosningarnar þarf ríkisstjórnin að gera hreint. Hún þarf að losa sig við nokkra óhæfa ráðherra. Hún þarf að setja umsókn um aðild að Evrópu á ís. Hún þarf að knýja fram stjórnlagaþing til að veita okkur lýðræðislega útrás. Hún þarf að reka Ögmund og Lilju úr vinstri grænum, þau eru krónískt á móti. Hún þarf að fá IceSave út úr heiminum með því að afgreiða málið. Hún getur ekki sætt sig við, að siðlausir bankastjórar og hræfuglar leiki lausum hala í samfélaginu. Ég er líka að tala um bófana í Magma. Einkum þarf stjórnin þó að hætta að tala í holum fílabeinsfrösum að hætti Steingríms og Jóhönnu.
Verð í gaddavír í allan dag

Las nokkrar síður eftir J.G. Links um Feneyjar og var sofnaður klukkan níu. Vaknaði klukkan hálffjögur og þá var ekki enn búið að telja í Reykjavík. Kristín Edwald talningarstjóri segir væntanlega af sér í dag. Leitaði að fréttum um annað sætið í Júróvisjón og fann ekki. Fékk mér espresso. las firrta flokksforingja og komst þegar í stað í stuð við að blogga. Þarf núna að fara í girðingavinnu. Verð í gaddavír í allan dag, niður með sauðkindina. Mörg er búmanns raunin. En niðurstaða mín er þó sú, að fjórflokkurinn dó í nótt og ég svaf bara vel.
Upphafið að endalokunum

Firring flokksdólganna í Reykjavík er alger. Hanna Birna borgarstjóri telur stórtap Sjálfstæðisflokksins í Reykjavík vera sigur. Dagur segist sáttur við tap Samfylkingarinnar. Steingrímur segist bara ekki skilja málið, talar bara um landsbyggðina sína. Sigmundur Davíð fattar ekki, að Framsókn er dauð. Jóhanna er sú eina, sem sér, að þetta er upphaf að endalokum fjórflokksins. Ríkisstjórninni var einkum refsað fyrir Gylfa Magnússon, sem missti banka og skilanefndir í gamla ruglið. Henni var líka refsað fyrir Magma-ruglið, aðra birtingarmynd af fúskinu. Og hvar er stjórnlagaþingið, sem okkur var lofað?
Framsókn er dauð og það fór vel

Framsókn er dauð og það fór vel. Um það segir Sigmundur Davíð Gunnlaugsson flokksformaður: “Á heildina litið er framsókn að njóta þess að hafa farið í endurnýjun.” Hann er á lyfjum og aðrir líka. Bjarni Benediktsson formaður segir: “Flokkurinn er í mikilli sókn”, tapaði samt tveimur fulltrúum í höfuðborginni. “Sjálfstæðisflokkurinn er í stórsókn í Reykjavík” segir Hanna Birna borgarstjóri um sama ósigur. “Okkur í Vinstri grænum hefur gengið bærilega víða á landsbyggðinni”, segir Steingrímur Sigfússon flokksformaður. Allir á lyfjum. En Framsókn er dauð og það fór vel.
Vinstri græn voru rotuð

Vinstri græn voru rotuð í Reykjavík. Eftir að hafa unnið mikinn sigur í þingkosningunum í fyrra. Þá var þeim gefinn séns fyrir að vera saklaus af hruninu. Nú er þeim refsað fyrir að klúðra færinu. Þau eru stjórnlaus, hanga saman á lyginni. Það er Steingrími og Ögmundi að kenna, Birni Vali og Lilju Mósesdóttur. Tætingslið á ekki að stjórna neinu og hættir vonandi að reyna. Jón Bjarnason er í Reykjavík orðinn fyrirlitið tákn flokksins. Vinstri græn skilja ekki Reykjavík og Reykjavík skilur ekki vinstri græn. Flokkur, sem sópaði til sín ungu fólki í fyrra, færa varla nokkurt atkvæði þess núna.
Löng ferð um Bárðargötu

Bárður Bjarnason nam Bárðardal og bjó að Lundarbrekku. Fann, að sunnanáttir voru hlýrri og þurrari en norðanáttir. Því ætlaði hann, að betri lönd væru sunnanlands. Sendi syni sína suður á góunni til að athuga þetta betur. Þeir fundu ýmsan gróður í Vonarskarði á þessum kalda árstíma. Þarnæsta vor að loknum undirbúningi lét hann hvert húsdýra sinna bera byrðar suður yfir og nam allt Fljótshverfi og byggði bæ að Gnúpum. Hét hann síðan Gnúpa-Bárður. Bárðargata er 250 km löng og liggur hæst í 1000 metra hæð. Á henni eru fimm stórfljót, Skjálfandafljót, Kaldakvísl, Tungnaá, Skaftá og Hverfisfljót.
Martröð ungra bænda

Einhver húmoristi hefur talið ungum bændum trú um, að ljóta Evrópusambandið muni taka börnin þeirra í þýzka herinn. Birta þeir auglýsingu um martröð sína í dagblöðum. Vitna þar í vonda þýðingu á texta utan samhengis eftir Angelu Merkel Þýzkalandskanzlara. Ég hef aldrei lesið orð um, að neinn í þessu vonda sambandi hyggist taka upp herskyldu á vegum þess. Ásmundur Einar Daðason, þingmaður vinstri grænna, er flaggskip þessa martraðarfélags ungra bænda, en formaður er Helgi Haukur Hauksson. Með þessu upphafi þurfum við ekki að óttast, að umræðan um aðild að Evrópusambandinu verði málefnaleg.
Væri ég flúinn til Sikileyjar

Hef bara tvær hugsjónir um Reykjavík. Hvorug er á oddinum hjá neinum flokki. Í fyrsta lagi vil ég endurheimta mýrina í Vatnsmýri. Vil hvorki hafa þar flugvöll né miðbæ. Ríkisspena spillingarinnar má flytja til Keflavíkur og hafa innanlandsflugið þar. Í öðru lagi vil ég mislæg gatnamót Miklubrautar og Kringlumýrarbrautar. Mig varðar ekkert um þau loforð flokka, sem ég hef séð. Nema loforð Jóns Gnarr, mér verður óglatt af þeim öllum. Ekkert þetta skiptir neinu, því að ég bý nálægt Gróttu, þar sem boltafélag hefur fjóra lista í boði. Væri ég Sjálfstæðisflokkurinn, væri ég flúinn til Sikileyjar.
Spilling uppi á borði

Sveitastjórnir eru gróðrarstía spillingar. Bezt hefur það verið mælt í Bandaríkjunum. Mest er spilling í skipulagi, þegar land vildarvina er gert verðmætt með pennastriki. Um þetta hafa verið skrifaðar ótal fræðibækur. Til skamms tíma héldu menn, að svona væri það ekki á Íslandi, því að hér væri engin spilling. Dregin var upp tölfræði Transparency International því til sönnunar. Nú er hins vegar komið í ljós, að Ísland er gósenland spillingar. Reykjavík er þar fremst í flokki með REI-málið, þegar gefa átti bófum Orkuveituna. Nú lofar Besti flokkurinn spillingu, sem verði uppi á borði.
Afdrifalitlar kosningar

Gleymið ekki, að þetta eru bara sveitarstjórnakosningar. Snúast ekki um bankahrun og sannleiksskýrslu. Snúast í Reykjavík um “alls konar fyrir aumingja” og ísbjörn í húsdýragarði. Um svipað rugl í öðrum bæjum. Snúast ekki einu sinni um falið gjaldþrot sveitarfélaga. Né um hæfni bæjarstjóra við að fela gjaldþrot með bókhaldsbrögðum. Fólk hefur ekki áhuga á því frekar en á bókhaldsbrögðum banka fyrir hrun. Einkum er þetta ódýr aðvörun vangefins sófafólks til hefðbundinna stjórnmálaflokka. Eftir talningu byrja svo tilraunir til að smíða tækifærisflokka, sem gætu nærzt á reiði fólks.
Dagur vitfirringanna

Kjósendur hafa orðið í dag eins og oftar áður. Þetta sérstæða lið, sem ber ábyrgð á óförum þjóðarinnar. Kaus yfir okkur Sjálfstæðisflokkinn trekk í trekk. Ber fulla ábyrgð á gerðum fulltrúa sinna. En afneitun er eitt helzta þjóðareinkenni okkar. Því neita menn að bera ábyrgð á fulltrúum sínum á þingi, í ríkisstjórn og í sveitarstjórnum. Þetta sama lið tók í vetur trú á mesta skálk Íslandssögunnar, Ólaf Ragnar Grímsson klappstýru. Flykktist á kjörstað til að neita að borga “erlendar skuldir óreiðumanna”. Engin leið er að koma viti fyrir Íslendinga. Taka alltaf versta kostinn, sem í boði er.
Átta eru betri en sex

Hef fátt við framboðslista Gnarrista að athuga. Að svo miklu leyti sem þar er venjulegt fólk, er það illskárra en framboð flokka. Raunar finnst mér, að nota mætti forngrísku aðferðina við lýðræði, velja fulltrúa með hlutkesti. Þótt þjóðin sé afleit, eru foringjarnir hálfu verri. Hlutkesti er það, sem koma skal. Ég hef hins vegar gert athugasemdir við lífsskoðanir Jóns Gnarr, finnst þær of hægri sinnaðar. Kannski ræður hann einn ekki öllu í sjö manna borgarstjórnarflokki. En fái Besti listinn sex fulltrúa, þarf hann að semja um vondan meirihluta. Illskárra er, að hann fái átta og hreinan meirihluta.
Grikkland, Ítalía, Ísland

Náinn skyldleiki er með Sjálfstæðisflokknum, Nýju lýðræði Kostas Karamanlis í Grikklandi og Frelsisfólki Silvio Berlusconi á Ítalíu. Gífurlega spilltir öfgaflokkar, sem komu þjóðum sínum á hausinn með frændhygli og flokkshygli. Svo og með glæfrastefnu í fjármálum ríkisins og peningamálum. Í Grikklandi gegnir kratinn George Papandreou sama hlutverki og Jóhanna Sigurðardóttir á Íslandi. Mokar skítinn eftir hægri öfgana. Eitthvað er svipað í þjóðarsál Grikkja og Ítala eins og Íslendinga. Það veldur þeim ósköpum, sem yfir þjóðirnir hafa dunið. Og að fjöldi kjósenda er blindur á kjarna vandans.
Neitar tilvist fortíðar

Öll getum við litið yfir nánustu fortíð Sjálfstæðisflokksins. Hugmyndafræði Hannesar Hólmsteins, landsföðurhlutverk Davíðs Oddssonar og Geirs Haarde, seðlabankahlutverk Davíðs, þinglega verkstjórn Bjarna Benediktssonar. Við sjáum líka skipun flokks-aula í mikilvægustu embætti þjóðarinnar. Þetta allt og líka afleiðingarnar sjáum við í sannleiksskýrslunni. Hún opnaði innsýn í umboð íslenzkrar spillingar, sem heitir Sjálfstæðisflokkurinn. Í stað þess að leggjast á hnén og biðja þjóðina afsökunar á tilvist sinni, rífur þessi mafíuflokkur sífellt meiri kjaft. Neitar því, að fortíðin sé yfirleitt til.
Landráð af gáleysi

Sumir kalla framferði valdamanna Sjálfstæðisflokksins vanrækslu. Ég kalla það landráð, kannski landráð af gáleysi. Með fjölbreyttum hætti setti hann þjóðina á hausinn. Eyddi sparnaði gamalla, setti drápsklyfjar á miðaldra og drap vonir ungra. Með hugmyndafræðingum sínum, villtu vestri í frjálshyggju, eftirlitsleysi, ráðningu flokks-aula í mikilvægustu embættin. Aðrir flokkar eru misjafnlega spilltir, en samanlagt komast þeir ekki í hálfkvisti við þennan ógeðs-flokk. Hálfur þingflokkurinn stinkar. Sá fjórðungur okkar, sem enn kýs mafíuna, er meðsekur í landráðum Sjálfstæðisflokksins af gáleysi.
Of slöpp verkefnaskrá

Of skammt ganga hugmyndir Svandísar Svavarsdóttur umhverfisráðherra um takmarkanir á skemmdum á landi af völdum vélknúinna ökutækja. Þær felast í óljósu loforði um meiri fjárveitingar til löggæzlu og öðrum yfirlýsingum um góðan vilja. Fræðsla og eftirlit duga skammt gegn eindregnum brotavilja Íslendinga. Því vantar líka lög um harðar refsingar við brotum á lögum. Refsingar við kortagerð, þar sem merktir eru vegir, sem ekki eru til. Refsingar við utanvegaakstri og akstri í ósamþykktum slóðum og í göngu- og reiðslóðum. Lögin þurfa að segja, að ökutækin og kortin verði gerð upptæk.
Burt með Magma strax

Nauðsynlegt er, að strax verði hafin rannsókn á þætti Íslandsbanka í aðkomu hræfugla að orku Reykjanesskaga. Ríkisútvarpið segir, að upplýsingum um tilboð annarra í hlut Geysis Green Energy í HS Orku hafi verið lekið til Magma. Einnig segir það, að Magma hafi ekki einu sinni verið með hæsta tilboðið. Samkvæmt þessu var fyrirfram ákveðið, að Magma fengi hlutinn. Nú er síðasta tækifærið til að stöðva þetta bófafélag og koma því öfugu úr landi. Alþjóðlegir hræfuglar stunda mútur og aðra spillingu til að hafa sitt fram. Ríkisstjórn án Sjálfstæðisflokks hlýtur að geta stöðvað bófana.
Gulli og hin eru eftir

Steinunn Valdís sagði af sér þingmennsku, fyrst allra þingmanna. Nokkrir voru áður búnir að fara í frí. Nú eru bara eftir þingmenn og borgarfulltrúar Sjálfstæðisflokksins. Með Guðlaug Þór Þórðarson í broddi fylkingar. En hann er ekki einn um að þurfa að segja af sér. Allur toppur borgarstjórnarlistans neitar að gera hreint fyrir fjármálum prófkjöra. Og hálfur þingflokkurinn angar af fjölbreyttri spillingu. Þar má finna skattsvik, dæmdan þjófnað, kúlulán, vafninga, milljarða misnotkun á aðstöðu. Svo nefnt sé það helzta, sem hefur verið í fréttum. Sjálfstæðisflokkurinn er sjálfur umbi spillingar.
Gott frumvarp Svandísar

Gott í vondri stöðu er frumvarp Svandísar Svavarsdóttur umhverfisráðherra um að takmarka erlent eignarhald orkuvera við þriðjung. En meira þarf að gera. Smíða þarf frumvarp, sem tekur ákvörðunarvaldið úr höndum sveitarfélaga. Reynslan um allt land sýnir, að þeim er ekki treystandi. Þau láta beinlínis glæpafyrirtækin múta sér. Magma-vandræðin hófust í þremur sveitarfélögum, Reykjavík, Hafnarfirði og Reykjanesbæ. Frekari vandræði eru í uppsiglingu í Ölfusi, Gnúpverjahreppi, Skaftárhreppi og Norðurþingi. Aðeins er hægt að stöðva ruglið á einum stað. Með því að færa ákvörðunarvaldið til ríkisins.
Blaut tuska Landsbankans

Í samræmi við einstætt siðleysi Ásmundar Stefánssonar bankastjóra hunzar Landsbankinn aðvörun Fjármálaeftirlitsins um lögbrot. Bankinn þvær hendur sínar af starfsmönnum, sem frömdu glæp, og neitar að beita þá viðurlögum. Auðvitað á að reka bófana. Fjármálaeftirlitið á þess eins úrkostar að kæra bankastjórann og starfslið hans. Málið snýst um samsæri starfsmanna og innherjasvindl í atkvæðasöfnun fyrir aðalfund Íslenzka lífeyrissjóðsins. Afstaða Ásmundar er blaut tuska framan í Fjármálaeftirlitið. Það má alls ekki heykjast niður við dólgsleg viðbrögð. Gráðugir ganga alltaf á lagið.